|  |  |
| --- | --- |
|  |  |

# **Työvoimaviranomaisten työvoimapalvelutehtävien asiakirjojen pysyvä säilytys**

Arkistolaissa (831/1994) pysyvästi säilytettävillä asiakirjoilla tarkoitetaan lailla tai lain nojalla arkistoitavia asiakirjoja ja tietoaineistoja, jotka niiden säilytysajan päättymisen jälkeen arkistoidaan.

## **Esityksen tiedot**

## ELY-keskusten sekä TE-toimistojen kehittämis- ja hallintokeskus (KEHA-keskus) on 15.1.2024 päivätyllä seulontaesityksellään pyytänyt Kansallisarkistolta päätöksen julkisia työvoimapalveluita tuottavien työvoimaviranomaisten asiakirjojen pysyvästä säilyttämisestä. Työvoimapalvelujen hoitaminen siirtyy vuoden 2025 alusta valtiolta työllisyysalueille eli käytännössä kunnille tai kuntayhtymille. Osaa tehtävistä hoitaa KEHA-keskus.

## Tehtävien uudelleen organisoinnin lisäksi myös työllisyyspalveluiden tietojärjestelmäkokonaisuus on uudistumassa. Työvoimapalvelujen tehtävien hoidosta muodostuu valtakunnallinen tietovaranto, jonka hallinnassa käytetään tällä hetkellä URA- ja USPA-järjestelmiä. URA-järjestelmän korvaava asiakkuudenhallintajärjestelmän (A-TMT) otetaan käyttöön vaiheittain vuosien 2023 - 2025 aikana ja yleinen avustusjärjestelmä (YA) vuodesta 2021 alkaen.

## Seulontapäätöstä haetaan työvoimaviranomaisten asiakirjoille kokonaisuudessaan. A-TMT ja YA-järjestelmissä kertyville tiedoille päätöstä haetaan siitä alkaen, kun tietojen käsittely on siirtynyt tai siirtyy näihin järjestelmiin. Uusille tehtäville päätöstä haetaan siitä alkaen, kun asiakirjoja on alkanut kertymään. Tehtävien voimaantuloajat on esitetty tiedonohjaussuunnitelmassa (seulontaesityksen liitteet 07 ja 08). KEHA-keskus esittää, että mikäli URA-, A-TMT- ja YA-järjestelmien ulkopuolella säilytettävien tietojen tai asianhallintajärjestelmissä käsiteltävien tehtävien arkistointiin tulee muutoksia uudessa seulontapäätöksessä, muutokset tulisivat voimaan 1.1.2025 alkaen.

## **Julkisia työvoimapalveluita tuottavien työvoimaviranomaisten tehtävät**

Nykytilanteessa julkisten työvoimapalveluiden järjestämisestä vastaavat alueelliset työ- ja elinkeinotoimistot (TE-toimistot, 15 kpl). TE-toimistojen lisäksi työvoimapalveluita tarjoavat työllisyyden kuntakokeilussa mukana olevat kunnat. Työllisyyden kuntakokeilut käynnistyivät 1.3.2021 ja jatkuvat 31.12.2024 saakka (Laki työllisyyden edistämisen kuntakokeilusta 1269/2020).

Työvoimapalveluita uudistetaan parhaillaan (TE-palvelut 2024 -uudistus). Eduskunta on hyväksynyt lain työvoimapalveluiden järjestämisestä 1.3.2023 (Laki työvoimapalveluiden järjestämisestä annetun lain ja eräiden siihen liittyvien lakien voimaanpanosta (383/2023)). Uudistuksen myötä TE-toimistot lakkautetaan ja julkisten työvoimapalveluiden järjestämisvastuu siirtyy valtiolta kunnille ja kuntien muodostamille yhteistoiminta-alueille 1.1.2025. Työllisyysalueita tulee olemaan 45 kpl. Näistä 39 toteutetaan vastuukuntamallilla, kaksi kuntayhtymänä, ja neljä kuntaa järjestää työvoimapalvelut itse.

Lain työvoimapalveluiden järjestämisestä (380/2023) mukaan julkisina työvoimapalveluina järjestetään:

1. työvälityspalveluja
2. tieto-, neuvonta- ja ohjauspalveluja
3. valmennusta
4. työvoimakoulutusta
5. muutosturvakoulutusta.

Julkisiin työvoimapalveluihin kuuluvat myös henkilöasiakkaan palveluprosessiin liittyvät asiantuntija-arvioinnit, työvoimapalveluiden järjestämisestä annetun lain mukaiset kokeilut, työttömyysetuudella tuettu työnhakijan omaehtoinen opiskelu sekä työnantajalle ja henkilöasiakkaalle myönnettävät tuet ja korvaukset.

Uudistuksessa **kunnille** siirretään pääosa nykyisin TE-toimistojen vastuulla olevista henkilöasiakas-, työnantaja- ja yrityspalveluista. Kunnille siirtyvät myös ELY-keskusten julkisiin työvoimapalveluihin liittyvät hankintatehtävät ja KEHA-keskuksen julkisiin työvoimapalveluihin liittyvät maksatustehtävät.

Valtio vastaa jatkossa työllisyydenhoidon palvelujärjestelmästä ja sen toimivuudesta valtakunnan tasolla. Valtiolla on kokonaisvastuun lisäksi ylialueellinen ja valtakunnallinen koordinoiva rooli palvelukokonaisuuksissa, joilla edistetään kansallisesti merkittäviä työllisyystoimenpiteitä yhdessä kuntien kanssa.

**KEHA-keskukselle** siirtyy TE-toimistoista ja ELY-keskuksista uusia tehtäviä 1.1.2025 alkaen. Näitä ovat mm. työvoimapalveluiden valtakunnalliset tietojärjestelmäpalvelut, tiedolla johtamisen palvelut, kansainvälisen rekrytoinnin tehtävät, EURES-työnvälityksen tehtävät, työttömyysturvatehtävien vaativat asiantuntijalausunnot ja palkkaturvatehtävät, keskitetyt asiakas- ja neuvontapalvelut, työvoimapalveluiden oikeudellinen tuki, ONNI-toiminta, ulkomaalaisten luonnontuotekeruualan erikoistumistehtävät. Tähän seulontaesitykseen näistä tehtävistä sisältyvät työttömyysturvatehtävä ja ulkomaalaisten luonnontuotekeruualan erikoistumistehtävä.

**Maahanmuuttovirastoon** siirtyy TE-toimistoista 1.1.2025 alkaen työntekijän oleskelulupiin liittyvien osapäätösten tekeminen. Tämän jälkeen Maahanmuuttovirasto vastaa kokonaisuudessaan työntekijän oleskelulupatehtävistä. Seulontaesitys ei koske näitä tehtäviä.

1.1.2025 tulee voimaan myös kotoutumisen edistämisestä annetun lain kokonaisuudistus (Laki kotoutumisen edistämisestä (681/2023)), jolla on yhtymäkohtia työvoimapalveluiden uudistukseen. Työnhakijoina olevien kotoutuja-asiakkaiden palvelut järjestetään osana työvoimapalveluita.

## **Työvoimapalvelujen tiedonhallinta, tietojärjestelmät ja muodostuvat tietoaineistot**

Työvoimapalveluiden valtakunnallisista tietojärjestelmäpalveluista ja valtakunnalliseen tietovarantoon tallennettavista tiedoista (asiakirjat ja tietoaineistot) on säädetty laissa työvoimapalveluiden järjestämisestä (380/2023 § 120 ja 121). Työvoimaviranomaisella ja kehittämis- ja hallintokeskuksella on velvollisuus tallentaa valtakunnalliseen tietovarantoon tiedot, jotka ovat tarpeen:

1) työvoimapalvelujen järjestämiseksi ja tuottamiseksi;

2) kansainvälisen rekrytoinnin palveluiden järjestämiseksi, tuottamiseksi ja seuraamiseksi;

3) asiakaspalvelun järjestämiseksi yli kunta- tai työllisyysaluerajojen sekä työvoimapalveluja koskevan neuvonnan tarjoamiseksi;

4) työvoimapalvelujen yleisen ohjauksen, suunnittelun ja kehittämisen toteuttamiseksi;

5) työllisyydenhoidon järjestämisen seurannan ja arvioinnin suorittamiseksi; sekä

6) tilastointia ja tiedolla johtamista varten.

Käsiteltävistä tiedoista on säädetty tarkemmin lain 114 §:ssä.

* Henkilöasiakkaasta voidaan käsitellä seuraavia tietoja:

1) henkilötunnus;

2) nimi ja yhteystiedot;

3) työvoimapalvelujen asiakkuuteen ja työvoimaviranomaisen kanssa asiointiin sekä asioinnin mahdollisesti edellyttämiin erityisjärjestelyihin liittyvät tiedot;

4) koulutusta, työhistoriaa ja ammatillista osaamista koskevat tiedot sekä muut työnvälityksessä käytettävät tiedot;

5) palvelutarvetta, suunnitelmia ja suunnitelmien toteuttamista koskevat tiedot;

6) tiedot työ- ja koulutustarjouksista ja esittelyistä työnantajalle;

7) tiedot julkisista työvoimapalveluista, työttömyysturvalaissa tarkoitetuista työllistymistä edistävistä palveluista, muista työnhakua ja työllistymistä tukevista palveluista sekä asiantuntija-arvioinneista;

8) sellaiset terveydentilaa ja työ- ja toimintakykyä koskevat tiedot ja arviot, joilla on vaikutusta henkilön työllistymiseen ja jotka ovat välttämättömiä palvelujen tarjoamiseksi hänelle;

9) työttömyysturvaan liittyvät selvitykset, työvoimapoliittiset lausunnot ja muut lausunnot sekä ilmoitukset; mainittuja tietoja sekä työvoimapoliittisen lausunnon ja muun lausunnon antamiseksi välttämättömiä tietoja voidaan käsitellä myös silloin, kun luonnollinen henkilö ei ole henkilöasiakas;

10) tiedot julkisiin työvoimapalveluihin kuuluvista etuuksista.

* Työvoimapalveluja hakevasta tai saavasta työnantajasta voidaan käsitellä seuraavia tietoja:

1) yksilöintitiedot;

2) työvoimapalvelujen asiakkuuteen ja työvoimaviranomaisen kanssa asiointiin liittyvät tiedot;

3) toimintaa ja palvelutarvetta koskevat tiedot;

4) työpaikkoja ja niiden täyttymistä koskevat tiedot sisältäen kansainvälisellä rekrytoinnilla täytetyt työpaikat;

5) palkkatukea, 55 vuotta täyttäneiden työllistämistukea ja 111 §:ssä tarkoitettua tukea koskevat päätökset ja niihin liittyvät seuranta- ja maksatustiedot;

6) työkokeilua koskevat sopimukset;

7) muut kuin 1–6 kohdassa tarkoitetut, julkisen työvoimapalvelun suunnittelun, järjestämisen, toimeenpanon ja seurannan kannalta tarpeelliset tiedot.

* Työvoimapalvelujen tuottajasta voidaan käsitellä seuraavia tietoja:

1) palveluntuottajan yksilöintitiedot;

2) työvoimaviranomaisen kanssa asiointiin liittyvät tiedot;

3) palveluntuottajan kanssa tehdyt hankintasopimukset sekä niihin liittyvät maksatustiedot;

4) hankittua palvelua koskevat tiedot;

5) palvelun haku-, valinta- ja seurantatiedot;

6) muut kuin 1–5 kohdassa tarkoitetut, työvoimapalvelun suunnittelun, järjestämisen, toimeenpanon ja seurannan kannalta tarpeelliset tiedot;

7) ammatillisesta koulutuksesta annetussa laissa tarkoitettua työvoimakoulutusta ja sen järjestäjää koskevat tiedot sekä koulutukseen liittyvät haku-, valinta- ja seurantatiedot.

KEHA-keskus ja työvoimaviranomaiset ovat tietovarannon yhteisrekisterinpitäjiä (123 §). Työvoimapalveluiden valtakunnallisen tietovarannon, palvelualustan ja asiakastietojärjestelmäkokonaisuuden kehittämisestä ja ylläpidosta vastaa KEHA-keskus. Työvoimapalveluissa käytetty yhteinen URA-asiakastietojärjestelmä tulee korvautumaan vaiheittain Asiantuntijan Työmarkkinatorilla (A-TMT). A-TMT:n ensimmäinen käyttöönotto oli 13.3.2023 ja lopullisesti järjestelmä tulee käyttöön vuonna 2025. Tällä hetkellä käytössä on A-TMT:n ja URA-järjestelmän yhdistelmä eli ns. hybridijärjestelmä. Asiakastietojärjestelmäkokonaisuuden keskeiset osat ovat A-TMT ja Yleisen avustusjärjestelmän (YA) työvoimapalveluiden osuus (YA-TE). Lisäksi valtakunnallisiin tietojärjestelmäpalveluihin kuuluvat sähköiset asiointipalvelut ja palvelualusta Työmarkkinatori (TMT). Työllisyysalueille tulee käyttöönottovelvoite valtakunnalliseen asiakastietojärjestelmäkokonaisuuteen.

Asiankäsittelyä vaativat prosessit jäävät tämänhetkisen tiedon mukaan käsiteltäviksi kuntien asianhallintajärjestelmissä eli ne eivät tule sisältymään A-TMT:ään. Näitä prosesseja ovat hallintopäätökset sekä niihin liittyvät kuulemismenettelyt, oikaisuvaatimusmenettelyt ja valitusprosessit, jotka on tähän saakka käsitelty TE-toimistojen USPA-asianhallintajärjestelmässä (08 tehtäväluokka). Kuntakokeiluun osallistuvat kunnat ovat säilyttäneet asiakirjat omien asianhallintaratkaisujensa mukaisesti.

KEHA-keskuksen mukaan työvoimapalveluiden tehtävät on kuvattu seulontaesityksen liitteenä olevassa tiedonohjaussuunnitelmassa suuntaa antavasti. A-TMT:n tietosisällöt on kuvattu parhaiten tiedonhallintamallin prosessi- ja palvelukartoissa sekä järjestelmän tietomalleissa, jotka nekin voivat vielä muuttua järjestelmän keskeneräisyyden takia. Tiedonohjaussuunnitelmasta on nähtävissä mitä asioita käsitellään asianhallinnassa ja miten tiedot viedään yhteiseen tietovarantoon. A-TMT-järjestelmään on mahdollista lisätä asiakirjaliitteitä, aluksi työttömyysturvan selvityksiä ja työllistymissuunnitelmia. Toiminnallisuutta on tarkoitus laajentaa.

Pääluokan 13 alla on pääasiassa Yleisessä avustusjärjestelmässä (YA) käsiteltäviä avustus-, tuki- ja korvausasioita. Pääluokan 13 alle tulee vielä vuoden 2024 aikana uusia tehtäviä, joiden käsittely siirtyy YA-järjestelmään. YA-järjestelmässä käsiteltävien tehtävien asioiden, toimenpiteiden ja asiakirjojen säilytys toteutetaan sähköisenä USPA:ssa vuoden 2024 loppuun saakka. Vuoden 2025 alusta alkaen säilytys on suunniteltu toteutettavaksi operatiivisissa järjestelmissä (YA-TE/A-TMT).

On huomattava, että tehtäväluokat 08 ja 13 perustuvat TE-toimistojen tiedonohjaussuunnitelman mukaiseen tehtäväluokitukseen. Kunnilla on käytössään omat tehtäväluokituksensa.

## **Asiakirjojen arvonmääritys ja säilytysmuoto**

Työ- ja elinkeinoministeriön verkkosivujen mukaan työllisyys on talouskasvun, ihmisten hyvinvoinnin ja julkisen talouden kestävyyden keskeinen tekijä. Julkisilla työvoima- ja yrityspalveluilla edistetään työmarkkinoiden toimivuutta turvaamalla osaavan työvoiman saatavuutta, työnhakijoiden työllistymistä sekä kansalaisten työllistymiskyvyn kehittymistä.[[1]](#footnote-2) Tilastokeskuksen Työvoimatutkimuksen mukaan työllisyysasteen trendiluku oli huhtikuussa 2024 77.1 % ja työttömyysasteen trendiluku 8,2 %. Henkilömäärinä tämä tarkoittaa 2 588 000 työllistä ja 263 000 työtöntä (15-74 -vuotiaita).[[2]](#footnote-3) Hallitusohjelmien tavoitteena on ollut säännönmukaisesti työllisyyden kasvattaminen ja työttömyyden pienentäminen. Keinot ovat saattaneet vaihdella suurestikin.[[3]](#footnote-4) Poliittiset ratkaisut heijastuvat työllisyyspalveluiden hoitamiseen käytännössä.

Kansallisarkiston arvonmääritys- ja seulontapolitiikan[[4]](#footnote-5) kriteereillä arvioituna työvoimapalveluja ja siihen kytkeytyviä tietoaineistoja tarkastellessa korostuu kriteeri 1 Tehtävän merkittävyys sekä kriteeri 2 Toimintaympäristö. Työllisyyden hoito on merkittävä yhteiskunnallinen tehtävä. Merkittävyys ilmenee poliittisessa keskustelussa, jossa korostuu työllisyyden yhteys valtion talouteen sekä toisaalta kansalaisten talouteen ja hyvinvointiin. Oikeus sosiaaliturvaan sekä oikeus työhön ja elinkeinovapaus ovat perustuslain turvaamia perusoikeuksia ja työvoimaviranomaisten tuottamat tietovarannot sisältävät tietoja näiden perusoikeuksien toteutumisesta. Tietovarantojen kokonaisuus kokoaa yhteen kaikkien työvoimapalvelujen piirissä olevien kansalaisten sekä palveluja hyödyntävien organisaatioiden tiedot. Tietovarantojen informaatioarvo on merkittävä, sillä ne muodostavat kattavan ja ainutlaatuisen kokonaisuuden (kriteerit 4 Tietosisältö ja 5 Käyttötarpeet). Digitaalinen rakenteisessa muodossa oleva tieto ja keskitetty tietovaranto on hyvin hyödynnettävissä erilaisiin tutkimustarpeisiin, joita voidaan tunnistaa olevan ainakin historia- ja yhteiskuntatieteissä.

Arvioin jatkossa tietovarantojen tietosisältöjen arkistollista arvoa ottaen huomioon arvonmäärityksen kriteerit, aiemmat arvonmääritysratkaisut sekä arkistoitaviksi esitettyjen tietojen henkilötietoluonteen.

Aiemmissa seulontapäätöksissä työvoimatoimistojen analogisista henkilöakteista on otettu pysyvään säilytykseen syntymäpäiväotanta (8., 18. ja 28. päivä syntyneiden tiedot). Otantaan on päädytty asiakirjojen suuren määrän vuoksi. Yhteisen tietovarannon käyttöönoton jälkeen paperitulosteista ja otannoista on luovuttu. Vuodesta 2010 alkaen URA-tietojärjestelmän kaikki tiedot ovat olleet pysyvästi säilytettäviä digitaalisessa muodossa arkistolaitoksen 15.5.2017 antaman seulontapäätöksen perusteella (AL/24539/07.01.01.03.02/2016) maksatuksiin liittyviä tietoja lukuun ottamatta. Lisäksi URA-järjestelmän ulkopuolella käsiteltävän tehtävän 08.00.00 Työllisyyspoliittiset tuet ja avustukset kaikki asiakirjat säilytetään pysyvästi. Kaikkien muiden tehtäväryhmien kaikki paperilla säilytettävät asiakirjat ja USPA-asianhallintajärjestelmään talteen otettavat asiakirjatiedot ovat päätöksen mukaan määräajan säilytettäviä.

Nyt käsiteltävänä olevassa seulontaesityksessä KEHA-keskus esittää pysyvään säilytykseen eli arkistoitavaksi A-TMT:n tietovarannot:

* Henkilöasiakastietovaranto (H-ATV)
* Organisaatiotietovaranto (OTV)
* Koulutusten ja valmennusten tietovaranto

KEHA-keskus perustelee esitystään seuraavasti: Yllä olevat tietovarannot sisältävät työvoimapalveluiden keskeiset asiakastiedot, joilla on merkittävää yhteiskunnallista ja tutkimuksellista arvoa. Valtakunnallisen tietovarannon arkistointia voidaan pitää jatkossakin perusteltuna tehtävän merkittävyyden vuoksi.

Pysyvään säilytykseen esitetyt tietovarannot sisältävät KEHA-keskuksen esittämien tietomallien mukaan seuraavat tiedot:

Henkilöasiakastietovaranto

* asiakastiedot: perustiedot, osaamistiedot, työkykytiedot, työhistoria, työllisyystilanne, työtoiveet, työttömyysetuuden maksupäivien kertymätiedot ja työssäolovelvoitteet
* palvelutiedot: asiakkuudet, työllistymissuunnitelmat, asiantuntijalausunnot, työkokeilusopimukset, rekisteröidyt työnhaut, asiointitapahtumat, monialaiset työllistymissuunnitelmat, urasuunnitelmat, palvelutarvearviot, kotoutumissuunnitelmat, työtarjoukset, asiakkaan sovitut palvelut, palvelun osallistumistiedot, aktivointisuunnitelmat, työnhakijoiden esittelyt, muistutukset, palveluntuottajan tai -toteuttajan palaute asiakkaasta, suunnitelman toteumatiedot, palvelupyynnöt, yhteydenotot, koulutuksen valintatiedot, työvoimakoulutusten ja -valmennusten valintatiedot
* selvitys- ja lausuntotiedot: selvityspyynnöt, selvitykset, työvoimapoliittiset lausunnot, työvoimapoliittiset tiedotteet, lausuntopyynnöt

Organisaatiotietovaranto

* asiakastiedot: organisaation tiedot, toimipaikat, yhteyshenkilötiedot, taloustiedot
* palvelutiedot: asiakkuudet, asiointitapahtumat, organisaatioasiakkaan palvelutarvearviot, organisaation työlupatiedot, työtarjoukset (velvoittavat), työnhakijoiden esittelyt, työkokeilusopimukset, asiakkaan palaute palveluntuottajasta tai -toteuttajasta

Koulutusten ja valmennusten tietovaranto

* hakemukset työvoimakoulutukseen, ilmoittautumiset, palvelujen ja koulutusten valintatiedot, asiakaspalautteet ja palvelun laatutiedot

Pysyvään säilytykseen esitettyjä tietovarantoja on syytä tarkastella suhteessa samoihin tehtäviin liittyviin, muissa tietojärjestelmissä käsiteltäviin tietoihin. KEHA-keskus esittää määräaikaisesti säilytettäväksi kaikki A-TMT:n ulkopuolelle jäävät asiakirjat ja tietoaineistot, sillä KEHA-keskuksen mukaan tämä vastaisi pääosin edellisen seulontapäätöksen ratkaisuja. Määräaikaisesti säilytettäisiin mm. kuntien ja KEHA-keskuksen asianhallintajärjestelmissä käsiteltävien työvoimapalvelutehtävien asiakirjat. Ne ovat KEHA-keskuksen esityksen mukaan tietosisällöltään vähäisiä ja määrämuotoisia ja niiden tutkimuksellinen arvo ei ole merkittävä. Esitys myötäilee päätöstä TE-palvelujen asiakirjatietojen pysyvästä säilytyksestä 15.5.2017, jossa edellä mainitut tehtäväluokat on määrätty määräaikaiseen säilytykseen siltä osin kuin asia on käsitelty asianhallinnassa.

Käytännössä KEHA-keskuksen esitys tarkoittaa sitä, että pysyvästi säilytettäisiin vain valtakunnallisen tietovarannon tiedot. Kuntien asianhallintajärjestelmissä käsiteltävät hallintopäätökset sekä niihin liittyvät kuulemismenettelyt, oikaisuvaatimusmenettelyt ja valitusprosessit rajattaisiin arkistoinnin ulkopuolelle. Arvioin, että tutkimuskäytön näkökulmasta tietovarannon tiedot ovat paitsi käytettäviä, myös varsin kattavia, sillä henkilöä koskevien hallintopäätösten keskeiset tiedot viedään henkilöasiakkaan palvelutietoihin tai selvitys- ja lausuntotietoihin. Muutoksenhakua koskevat lopulliset ratkaisut asiakirjoineen säilytetään pysyvästi oikeusistuimien ja sosiaaliturva-asioiden muutoksenhakulautakunnan arkistoissa. Arviointi perustuu kriteereihin 4 Tietosisältö ja 5 Käyttötarpeet.

Seuraavassa ilmenee mitkä työvoimapalvelujen tehtäväluokituksessa esitetyt asiat tai osa prosessista tullaan käsittelemään asianhallinnassa. Keskeiset tiedot viedään myös tehtäväluokan yhteyteen merkittyyn tietovarantoon.

08 TE-palvelut

08.00 Työllisyydenhoito

08.00.05 Työllisyysmääräraha valtion virastoille ja laitoksille; tehtävä päättyy 2024

08.00.07 Työkokeilu, koulutuskokeilu; tieto keskeyttämisestä H-ATV

08.00.10 Vuorotteluvapaa-asiat; tehtävä päättyy 2025

08.01 Työttömyysturva

08.01.04 Työvoimapoliittiset lausunnot ja muutoksenhaku; lausunnot ja merkintä muutoksenhakuprosessista H-ATV

08.02 Työvoimapalvelut

08.02.02 Työnvälitys; työpaikkailmoitukset työmahdollisuuksien tietovaranto, henkilöasiakkaaseen liittyvät käsittelyvaiheet H-ATV ja organisaatioon liittyvät OTV

08.02.03 Kustannusten korvaaminen; YA-TE, tieto päätöksestä myös H-ATV

08.02.04 Kuntouttava työtoiminta; palvelun alkamis- ja päättymistiedot H-ATV

08.02.05 Asiantuntija-arvioinnit; tiedot tehdystä arvioinnista sekä tulokset H-ATV

08.02.06 Valmennuspalvelut; tiedot palvelussaolosta ja keskeyttämisestä H-ATV

08.02.07 Psykologipalvelut; tieto palvelussaolosta ja asiakasprosessista H-ATV

08.02.08 Työvoimakoulutuspalvelut; koulutusten ja valmennusten tietovaranto, lisäksi palvelussaolo ja keskeyttäminen H-ATV

08.02.09 Omaehtoinen opiskelu työttömyysetuudella; H-ATV

08.03 Maahanmuutto, työ- ja oleskeluluvat ja kansainvälisen työvoiman liikkuvuus

08.03.01 Työntekijän oleskeluluvat; Maahanmuuttoviraston järjestelmä 1.1.2025 alkaen

08.03.03 Ulkomaalaisten luonnontuotekeruualan erikoistumistehtävä (POPTET); KEHA-keskuksen asianhallintajärjestelmä

Päätöksessä TE-palvelujen asiakirjatietojen pysyvästä säilytyksestä 15.5.2017 tehtävän 08.02.07 Psykologipalvelut asiakirjat on määrätty pysyvästi säilytettäväksi otantana 8., 18. ja 28. päivinä syntyneiden henkilöiden osalta. Otantaan kuuluvat asiakirjat on säilytetty paperilla 31.12.2021 saakka, ja 1.1.2022 lähtien TE-toimistojen osalta sähköisenä USPA-asianhallintajärjestelmässä. Kokeilukunnat ovat säilyttäneet asiakirjat omien käytäntöjensä mukaisesti.

KEHA esittää otannoista luopumista. Esityksen mukaan kertyvät asiakirjat tulisi säilyttää kokonaisuudessaan määräaikaisesti 1.1.2025 alkaen (pl. ne tiedot, jotka kertyvät asiakastietojärjestelmissä). KEHA-keskuksen mukaan otannat koostuvat yksittäisten henkilöasiakkaiden testituloksista ja terveydentilaa käsittelevistä lausunnoista. Aineiston laajuus vaihtelee eikä se ole tietosisällöltään tasalaatuista. Vastaavilla perusteilla psykologiapalveluiden asiakirjoja esitettiin määräajan säilytettäviksi jo vuoden 2016 seulontaesityksessä. KEHA-keskuksen mukaan tällä hetkellä ei ole varmuutta, miten psykologipalvelut toimivat vuoden 2025 alusta niiden siirryttyä valtiolta työllisyysalueille. A-TMT:n ulkopuolelle jäävä asiakirja-aineisto tulee todennäköisesti hajaantumaan eri työllisyysalueiden säilytysratkaisuihin. Koska aineiston informaatioarvo on sen epätasaisuuden takia vähäistä, KEHA-keskus ei pidä tietojen arkistointia tietosuojakysymykset huomioiden oikeasuhtaisena.

Psykologipalvelut liittyvät ammatinvalinnanohjaukseen ja uraohjaukseen. Laillistettu psykologi voi käyttää ohjauksessa asiakkaan suostumuksella psykologisia arviointimenetelmiä ammatti- ja uravaihtoehtojen, osaamisen, soveltuvuuden sekä työ- ja toimintakyvyn selvittämiseksi. Lain perustelujen mukaan ohjaus on tarpeen etenkin silloin, kun asiakkaan valintojen tai toiminnan esteenä on terveyteen, opiskeluvalmiuksiin, työkykyyn tai motivaatioon liittyviä pulmia. Psykologien tarjoamassa ohjauksessa vuoden 2021 aikana kävi noin 20 000 asiakasta, joista 85 prosenttia on ollut työnhakijoita ja 62 prosenttia työttömiä tai lomautettuja. Henkilö voi hakeutua ohjaukseen omaehtoisesti tai hänet ohjataan ammatinvalinta- ja uraohjaukseen osana TE-palveluprosessia. Julkisten työvoimapalveluiden uudelleenjärjestämistä koskevan lain perustelutekstien mukaan asiakkaat kokevat työ- ja elinkeinotoimistojen ammatinvalinta- ja uraohjauspalvelut tärkeäksi osaksi TE-palvelujen kokonaisuutta, ja ohjaus on vaikuttanut myönteisesti asiakkaiden työhön, opintoihin ja palveluihin hakeutumiseen. Palvelun saatavuudessa on ollut haasteita, mikä näyttäytyy pitkinä, jopa kuukausien mittaisina odotusaikoina palveluun pääsyssä.[[5]](#footnote-6)

Psykologipalvelut ovat merkityksellinen osa työvoimapalveluiden kokonaisuutta. Tieto palvelussaolosta ja ohjausprosessista tullaan tallentamaan henkilöasiakkaan tietoihin, vaikka A-TMT:n kehitystyö on tältä osin vielä kesken. Sen sijaan testiaineistoja ei tallenneta yhteisiin tietovarantoihin, mikä tekee niistä kokonaisuuteen nähden irrallisia. Katson, että ohjausprosessin tiedot dokumentoivat riittävällä tavalla psykologipalveluiden vaikuttavuutta ja asiakkaiden palveluun pääsyä. Näiden kysymysten näkökulmasta testiaineistoilla ei ole arkistollista arvoa. Arviointi perustuu kriteereihin 1 Tehtävän merkittävyys, 4 Tietosisältö ja 5 Käyttötarpeet.

Työvoimapalveluiden tehtäväluokituksen päätehtävään 08 sisältyy myös joitain uusia tehtäviä, joilla ei ole aiempaa arvonmääritystä. KEHA-keskus on esittänyt niille määräaikaista säilytystä:

* 08.03.03 Ulkomaalaisten luonnontuotekeruualan erikoistumistehtävä (POPTET)
* 08.00.02 Palkkatuet -tehtävälle sisällytetty työllistämispalkkiokokeilu

KEHA-keskuksen näkemyksen mukaan asiakirjat ovat tietosisällöltään vähäisiä ja määrämuotoisia, ja niiden tutkimuksellinen arvo ei ole merkittävä.

Ulkomaalaisten luonnontuotekeruualan erikoistumistehtävän tarkoituksena on parantaa luonnontuotteita keräävien ulkomaalaisten oikeudellista asemaa ja ansaintamahdollisuuksia sekä yhdenmukaistaa luonnontuotekeruualan elinkeinotoiminnan edellytyksiä. Laajemmin tehtävällä on kytkös mm. ihmiskaupan torjuntaan. Tehtävästä on säädetty laissa luonnontuotteita keräävien ulkomaalaisten oikeudellisesta asemasta (487/2021). KEHA-keskus arvioi luonnontuotekeruualan toimijoiden luotettavuutta. Lisäksi KEHA-keskus ja työvoimaviranomaiset antavat neuvontaa lain soveltamisesta. Säännösten noudattamista valvovat työsuojeluviranomaiset, jotka tarvittaessa vievät asian poliisille. Rikkomuksia koskevat tiedot arkistoituvat työsuojeluviranomaisten ja tuomioistuinten arkistoihin, joten en pidä tehtävässä (08.03.00) syntyvien asiakirjojen arkistointia tarpeellisena tässä yhteydessä. Arviointi perustuu kriteereihin 1 Tehtävän merkittävyys, 3 Toimintaprosessi ja 4 Tietosisältö.

Työllistämispalkkiokokeilu oli 1.1.-30.6.2019 tehty kokeilu, jolla pyrittiin kannustamaan työnantajia palkkaamaan pitkäaikaistyöttömän tai osatyökykyisen vakinaiseen työsuhteeseen. Tehtävän sisältö ei edellytä palkkatuet-tehtävästä poikkeavaa arvonmääritystä.

KEHA-keskus esittää **tukien ja korvausten tietovarantoa (YA TE)** määräaikaiseen säilytykseen, kuten myös tukiin ja korvauksiin ja niiden maksatukseen liittyviä asianhallinnassa käsiteltäviä hallintopäätöksiä liittyvine asiakirjoineen. Kyse on työvoimapalveluiden tehtäväluokituksen tehtäväluokasta 13, joka jäsentyy seuraavasti:

13 KEHA:n maksamat korvaukset ja avustukset

13.02 Korvaukset henkilöasiakkaille

13.02.01 Harkinnanvaraiset kulukorvaukset henkilöasiakkaille

13.03 Harkinnanvaraiset avustukset kunnille

13.03.00 Kannustinmalli Ohjaamoiden monialaisuuden vahvistamiseksi

13.04 Työllisyyden hoidon tuet

13.04.00 Palkkatuen hakeminen (aiemmin 08.00.02)

13.04.01 Starttirahan hakeminen aloittavan yrittäjän toimeentuloon (aiemmin 08.00.06)

13.04.02 Työllisyyspoliittinen avustus (aiemmin 08.00.00)

13.04.03 Korvauksen maksaminen kuntouttavaan työtoimintaan

13.04.04 Rekrytointitukikokeiluun hakeminen (KASELY/KASTET)

13.04.05 Muutosturvakoulutus 55 vuotta täyttäneille

13.04.06 55 vuotta täyttäneiden työllistämistuen hakeminen

13.04.07 Työolosuhteiden järjestelytuen hakeminen

Vastaavat tiedot jäsennettynä Tukien ja korvausten tietovarannon (YA-TE) tietoryhmiksi:

* henkilöasiakkaan tuki- ja korvaustiedot: palkkatukihakemukset ja -päätökset, palkkatuen maksatushakemukset ja -päätökset, starttirahahakemukset ja -päätökset, starttirahan maksatushakemukset ja -päätökset, harkinnanvaraisen kulukorvauksen hakemukset ja päätökset, matka- ja yöpymiskustannusten korvaushakemukset ja -päätökset
* organisaatioasiakkaan tuki- ja korvaustiedot: palkkatukihakemukset ja -päätökset, palkkatuen maksatushakemukset ja -päätökset, 55 vuotta täyttäneiden työllistämistukihakemukset ja -päätökset, 55 vuotta täyttäneiden työllistämistuen maksatushakemukset ja -päätökset, työolosuhteiden järjestelytukihakemukset ja -päätökset, työolosuhteiden järjestelytuen maksatushakemukset ja -päätökset
* määrärahatiedot: määrärahat, sidonnat

Korvaukset ja tuet on aiemmin käsitelty pääosin asianhallinnassa, ja ne ovat olleet määräajan säilytettäviä. Esitys tarkoittaa joitain muutoksia aiemmassa seulontapäätöksessä tehtyyn ratkaisuun. Koska URA-tietojärjestelmän tiedot on määrätty pysyvään säilytykseen maksatukseen liittyviä tietoja lukuun ottamatta, koskee päätös myös tehtäväluokkaa 13 siltä osin kuin tietoja on aiemmin viety URA-tietojärjestelmään. YA-järjestelmässä käsiteltäväksi on siirtynyt 2.5.2022 alkaen starttirahan hakeminen aloittavan yrittäjän toimeentuloon (tehtävä 13.04.01) ja 26.6.2023 alkaen palkkatuen hakeminen (tehtävä 13.04.00), jotka on aiemmin käsitelty URA-tietojärjestelmässä. KEHA-keskuksen näkemys on, että edellä mainittujen tehtävien tiedot eivät ole arkistoitavia siitä alkaen, kun niiden käsittely on siirtynyt YA-järjestelmään.

Aiemmin pysyvään säilytykseen määrätty ja asianhallinnassa käsiteltävä tehtävä 08.00.00 on nyt esitetyssä tehtäväluokituksessa tehtävä 13.04.02 Työllisyyspoliittinen avustus. Työllisyyspoliittinen avustus on harkinnanvarainen valtionavustus, joka voidaan myöntää yhdistykselle, säätiölle, kunnalle tai kuntayhtymälle hanketoimintaan. Hankkeen sisältö voi vaihdella, mutta lähtökohtana tulee olla työttömien työnhakijoiden työllistymisen edistäminen. Valtionavustuksena myönnetyt rahat on käytettävä vuoden 2024 loppuun mennessä, eikä uusia avustuksia enää myönnetä.[[6]](#footnote-7)

Päätehtävän 13 uudet tehtävät, joilla ei ole aiempaa arvonmääritystä, ja joille esitetään määräaikaista säilytystä:

* 13.03.00 Kannustinmalli Ohjaamoiden monialaisuuden vahvistamiseksi
* 13.04.04 Rekrytointitukikokeiluun hakeminen (KASELY/KASTET)
* 13.04.05 Muutosturvakoulutus 55 vuotta täyttäneille
* 13.04.06 55 vuotta täyttäneiden työllistämistuen hakeminen

KEHA-keskuksen näkemyksen mukaan asiakirjatiedot ovat tietosisällöltään vähäisiä ja määrämuotoisia ja niiden tutkimuksellinen arvo ei ole merkittävä.

Tuista ja korvauksista suurin osa myönnetään työnantajalle. Vain starttiraha, harkinnanvarainen kulukorvaus ja matka- ja yöpymiskustannusten korvaus myönnetään henkilöasiakkaille. Tukien hakeminen ja myöntäminen sekä maksatus ovat rutiiniluonteisia tehtäviä. Tukien avulla käynnistyvistä työllisyysjaksoista tallentuu keskeiset tiedot H-ATV- ja OTV-tietovarantoihin.

Esitän, että Tukien ja avustusten tietovarannon tiedot sekä tehtäväluokan 13 asianhallinnassa käsiteltävät asiakirjat ovat määräajan säilytettäviä. Kuitenkin tehtäväluokkaan 13.04.02 Työllisyyspoliittinen avustus sisältyvät asiakirjat ja tiedot säilytetään pysyvästi vuoden 2024 loppuun saakka. Arviointi perustuu kriteereihin 1 Tehtävän merkittävyys, 4 Tietosisältö ja 5 Käyttötarpeet.

**Seuraavat tietovarannot** eivät ole KEHA-keskuksen näkemyksen mukaan tietosisällöltään ja merkitykseltään arkistoitavia:

* Työelämätiedon tietovaranto
	+ ammattitieto, uutisia ja ajankohtaistietoa, ohjesisällöt
* Työmarkkinatorin käyttäjän tietojen tietovaranto
	+ rekisteröityneen palvelukäyttäjän perustiedot, työmarkkinatorin työnhakuprofiili, liiketoimintasuunnitelmat, hakemukset työvoimakoulutukseen
* Työmahdollisuuksien tietovaranto
	+ työpaikkailmoitukset
* Employment Support Services
	+ työkokeilupaikkailmoitukset, palkkatukipaikkailmoitukset, esittelypaikat
* Esittelyiden, tarjousten ja tiedotteiden tietovaranto (ETT)
	+ Työnhakijoiden esittelyt, työtarjoukset – velvoittava, työtiedotteet – ei-velvoittava
* Työllisyyspalvelu -varanto
	+ palvelut, asiointikanavat, palvelunantajat
* Töiden hallinnan tietovaranto
	+ asiantuntijan tehtävät, asiointitapahtumat, ajanvaraukset, asiantuntijat, käyttövaltuus, käyttäjäroolit
* Koodistojen tietovaranto
	+ koodistot
* Lokienhallinnan tietovaranto

Esitän, että edellä mainittujen tietovarantojen tiedot ovat määräajan säilytettäviä lukuun ottamatta koodistoja, jotka ovat pysyvästi säilytettäviä siltä osin kuin ne koskevat pysyvään säilytykseen määrättyjä tietovarantoja. Arviointi perustuu kriteereihin 1 Tehtävän merkittävyys, 4 Tietosisältö ja 5 Käyttötarpeet.

**Henkilötietojen arkistointi**

Esitykseen sisältyy työvoimapalveluiden henkilöasiakkaita koskevia tietoja, työvoimapalveluita hakevan tai saavan työnantajan tietoja (yritys-/organisaatioasiakas) sekä työvoimapalveluiden palveluntuottajia koskevia tietoja. Käsiteltävistä tiedoista on säädetty laissa julkisesta työvoima- ja yrityspalvelusta (916/2012) 13 luku 2 § sekä 1.1.2025 alkaen laissa työvoimapalveluiden järjestämisestä (380/2023) 13 luku 114 §.

Tiedonohjaussuunnitelmassa on esitetty asianhallintajärjestelmässä säilytettävien asiakirjojen säilytysajat. Asiakastietojärjestelmistä (URA/A-TMT) on lain mukaan poistettava kaikki asiakasta tai palveluntuottajaa koskevat tiedot, kun asiakkuuden tai sopimussuhteen päättymisestä on kulunut neljä vuotta. Lain mukaan tietoa ei kuitenkaan tarvitse poistaa, jos se on tarpeen säännöksiin perustuvan tehtävän hoitamiseksi tai vireillä olevan asian takia (Laki julkisesta työvoima- ja yrityspalvelusta (916/2012) 13 luku 5 § / Laki työvoimapalveluiden järjestämisestä (380/2023) 13 luku 122 §). Henkilötietojen poistamista koskevat säädökset eivät estä henkilötietojen arkistointia, sillä poistaminen ei tarkoita tuhoamista. Säädös määrittää tietojen säilytysajan alkuperäisiin käyttötarkoituksiin, säilytysajan päätyttyä tiedot voidaan arkistoida.

Työvoimapalveluiden henkilöasiakkaiden tiedot ovat salassa pidettäviä (Laki viranomaisten toiminnan julkisuudesta (621/1999) 24 § 25 kohta). Lisäksi asiakastietoihin saattaa sisältyä seuraavia erityisiä henkilötietoryhmiä:

* Terveystiedot
* Aikaisempi mahdollinen muun maan kansalaisuus sekä äidinkieli (etninen alkuperä mahdollisesti pääteltävissä)
* Uskonnollinen tai filosofinen vakaumus, jos se vaikuttaa esim. työnhakuun ja/tai työn tekemiseen
* Työttömyyskassan jäsenyys (ammattiliiton jäsenyys mahdollisesti pääteltävissä)
* Rikostuomiot ja rikokset, asiakastietoihin saattaa sisältyä tieto vapausrangaistuksesta, jos se liittyy suoraan työnhakua edeltävään ajanjaksoon.

Päätöksen valmistelun yhteydessä on arvioitu henkilötietojen käsittelyn oikeasuhtaisuutta arkistointitarkoituksissa. Arkistoinnin ensisijaisena perusteena on kriteeri 1 Tehtävän merkittävyys sekä kriteeri 2 Toimintaympäristö. Työllisyyden hoito on merkittävä yhteiskunnallinen tehtävä. Oikeus sosiaaliturvaan sekä oikeus työhön ja elinkeinovapaus ovat perustuslain turvaamia perusoikeuksia ja työvoimaviranomaisten tuottamat tietovarannot sisältävät tietoja näiden perusoikeuksien toteutumisesta. Tietovarantojen kokonaisuus kokoaa yhteen kaikkien työvoimapalvelujen piirissä olevien kansalaisten sekä palveluja hyödyntävien organisaatioiden tiedot. Tietovarantojen informaatioarvo on merkittävä, sillä ne muodostavat kattavan ja ainutlaatuisen kokonaisuuden (kriteerit 4 Tietosisältö ja 5 Käyttötarpeet). Digitaalinen rakenteisessa muodossa oleva tieto ja keskitetty tietovaranto on hyvin hyödynnettävissä erilaisiin tutkimustarpeisiin. Arkistoitava kokonaisuus on rajattu sisältämään tutkimuksen kannalta arvokkain osa työvoimapalveluiden tietovarannoista. Rajauksessa on huomioitu tietovarannon tietojen kattavuus ja käyttömahdollisuudet. Henkilötietojen arkistoinnin oikeasuhtaisuuden arviointi on vaikuttanut esimerkiksi arvioitaessa psykologisten testiaineistojen arkistoinnin tarpeellisuutta. Vastaavasti tiedot työvoimaviranomaisten asianhallinnassa on esitetty määräaikaiseen säilytykseen. Tietovarantojen tietojen pseudonymisointi kaventaisi merkittävästi aineiston käyttömahdollisuuksia tutkimuksen lähteinä. Henkilötiedot mahdollistavat esimerkiksi sellaiset tutkimuskysymykset, joiden keskiössä on kansalaisten yhdenvertaisuuden toteutuminen viranomaistoiminnassa.

## **Päätösesitys**

Esitän, että Kansallisarkisto määrää arkistolain (831/1994) 8 §:n nojalla työvoimaviranomaisten työvoimapalvelutehtävien asiakirjat **pysyvään säilytykseen** seuraavasti:

* Henkilöasiakastietovaranto (H-ATV)
* Organisaatiotietovaranto (OTV)
* Koulutusten ja valmennusten tietovaranto (KUHA)
* Koodistojen tietovaranto

Päätöstä sovelletaan 1.1.2025 alkaen tai siitä lähtien, kun asiakirjoja on alkanut kertyä mainittuihin tietovarantoihin.

TE-toimiston käsittelemät tehtäväluokkaan 13.04.02 Työllisyyspoliittinen avustus sisältyvät asiakirjat säilytetään pysyvästi vuoden 2024 loppuun saakka.

Seuraavat työvoimapalvelutehtävien asiakirjat säilytetään määräajan siitä lähtien kun niitä on alkanut kertymään (A-TMT ja YA-TE tietojärjestelmissä ylläpidetyt tietovarannot):

* Tukien ja avustusten tietovaranto
* Työelämätiedon tietovaranto
* Työmarkkinatorin käyttäjän tietojen tietovaranto
* Työmahdollisuuksien tietovaranto
* Employment Support Services
* Esittelyiden, tarjousten ja tiedotteiden tietovaranto (ETT)
* Työllisyyspalvelu -varanto
* Töiden hallinnan tietovaranto
* Lokienhallinnan tietovaranto

Työvoimapalveluiden tehtäväluokituksen tehtävien 08 TE-palvelut ja 13 KEHA:n maksamat korvaukset ja avustukset, työvoimaviranomaisten tai KEHA-keskuksen asianhallinnassa käsiteltävät asiakirjat ovat määräajan säilytettäviä 1.1.2021 alkaen. Tehtävissä kertyvät asiankäsittelyn rekisteröintitiedot ovat pysyvästi säilytettäviä. Päätös koskee myös seuraavia tehtäväluokkia, joille ei ole tehty aiempaa arvonmääritystä. Näitä tehtäviä päätös koskee siitä alkaen, kun asiakirjoja on alkanut kertymään:

* 08.03.03 Ulkomaalaisten luonnontuotekeruualan erikoistumistehtävä (POPTET)
* 08.00.02 Palkkatuet -tehtävälle sisällytetty työllistämispalkkiokokeilu
* 13.03.00 Kannustinmalli Ohjaamoiden monialaisuuden vahvistamiseksi
* 13.04.04 Rekrytointitukikokeiluun hakeminen (KASELY/KASTET)
* 13.04.05 Muutosturvakoulutus 55 vuotta täyttäneille
* 13.04.06 55 vuotta täyttäneiden työllistämistuen hakeminen

Myös tehtävän 08.02.07 Psykologipalvelut asiakirjat ovat määräajan säilytettäviä 1.1.2025 alkaen.

Työvoimaviranomaisina toimivien kuntien on huomattava, että kunnan käyttämä tehtäväluokitus voi erota KEHA-keskuksen seulontaesityksessään käyttämästä työvoimapalveluiden tehtäväluokituksesta.

Pysyvään säilytykseen määrätyt asiakirjat on arkistoitava yksinomaan digitaalisessa muodossa Kansallisarkiston 22.12.2021 antaman määräyksen arkistoitavien asiakirjojen muodosta (KA/15906/07.01.01.00/2021) mukaisesti. Tarkempi ohjeistus digitaalisen tietoaineiston siirroista, siirto- ja säilytyskelpoisista muodoista ja sähköisestä säilyttämisestä on Kansallisarkiston verkkosivuilla (www.kansallisarkisto.fi).

1. Työllisyys <https://tem.fi/tyollisyys>, sekä Julkiset työvoima- ja yrityspalvelut <https://tem.fi/julkiset-tyovoima-ja-yrityspalvelut>.

Luettu 24.6.2024. [↑](#footnote-ref-2)
2. Tilastokeskus, Työvoimatutkimus 2024, huhtikuu, <https://stat.fi/julkaisu/clmj3ip7e6ivo0bw3gi94210q>. Luettu 24.6.2024; Trendiluvulla tarkoitetaan lukua, josta on poistettu säännöllinen kausivaihtelu sekä epäsäännöllinen satunnaisvaihtelu. Trendiluku on paremmin vertailtavissa pitkällä aikavälillä. Tilastokeskus, Kausitasoitettu trendi ja sen käytön rajoitukset, 24.1.2023, [file:///C:/Users/03041534/Downloads/tietoa%20kausitasoitetusta%20trendista.pdf](file:///C%3A/Users/03041534/Downloads/tietoa%20kausitasoitetusta%20trendista.pdf). Luettu 24.6.2024. [↑](#footnote-ref-3)
3. Valtioneuvosto. Hallitusohjelmat vuodesta 2017. <https://valtioneuvosto.fi/historia-ja-rakennukset/hallitusohjelmat>. Luettu 24.6.2024. [↑](#footnote-ref-4)
4. Arvonmääritys- ja seulontapolitiikka, 16.12.2020, KA/12247/07.01.01.03.00/2019, Kansallisarkisto. [https://kansallisarkisto.fi/documents/141232930/149322637/Arvonm%C3%A4%C3%A4ritys-+ja+seulontapolitiikka+versio+1.6..pdf/85ccdc33-69d5-5abe-79ca-422809586ec9/Arvonm%C3%A4%C3%A4ritys-+ja+seulontapolitiikka+versio+1.6..pdf?t=1675762650093](https://kansallisarkisto.fi/documents/141232930/149322637/Arvonm%C3%A4%C3%A4ritys-%2Bja%2Bseulontapolitiikka%2Bversio%2B1.6..pdf/85ccdc33-69d5-5abe-79ca-422809586ec9/Arvonm%C3%A4%C3%A4ritys-%2Bja%2Bseulontapolitiikka%2Bversio%2B1.6..pdf?t=1675762650093) [↑](#footnote-ref-5)
5. Hallituksen esitys eduskunnalle julkisten työvoima- ja yrityspalveluiden uudelleen järjestämistä koskevaksi lainsäädännöksi, HE 207/2022 vp, [https://www.eduskunta.fi/FI/vaski/HallituksenEsitys/Sivut/HE\_207+2022.aspx#PerusteluOsaPerustelut](https://www.eduskunta.fi/FI/vaski/HallituksenEsitys/Sivut/HE_207%2B2022.aspx#PerusteluOsaPerustelut). Luettu 5.7.2024. [↑](#footnote-ref-6)
6. Työllisyyspoliittinen avustus. Työ- ja elinkeinoministeriön verkkosivut. <https://tem.fi/tyollisyyspoliittinen-avustus>. Luettu 5.7.2024. [↑](#footnote-ref-7)